Sjálfstæðiskonur ósáttar við ósýnileika og vilja breytingar Ljóst er að Elín Hirst hverfur af Alþingi í bili hið minnsta . Vísir / Daníel Framkvæmdastjórn Landsambands sjálfstæðiskvenna harmar niðurstöðu prófkjörs Sjálfstæðisflokksins í Suðvesturkjördæmi . Karlar skipa fjögur efstu sæti listans í kjördæminu og endurspeglar sú röð á engan hátt þá breidd sem framkvæmdastjórnin telur flokkinn búa yfir . Athygli vakti að Elín Hirst , núverandi þingmaður flokksins , náði ekki inn á lista flokksins . Sagði hún niðurstöðuna mikil vonbrigði en hún tæki niðurstöðunni af karlmennsku . Bjarni Benediktsson hvatti Þorgerði Katrínu Gunnarsdóttur til að sækjast eftir öðru sæti á listanum . Hún sagði sig hins vegar úr flokknum og gekk til liðs við Viðreisn . Vísir / Daníel „ Til að tefla fram sigurstranglegum lista verður kynjahlutfall að vera jafnara en nú er . Konum hefur með þessari niðurstöðu verið hafnað í Suðvesturkjördæmi . Það er ekki einungis slæmt fyrir konur , heldur fyrir flokkinn allan og kemur til með koma niður á fylgi flokksins í komandi kosningum , “ segir í tilkynningu frá framkvæmdastjórninni . Þar segir að prófkjörsreglur Sjálfstæðisflokksins séu skýrar . Þar sé kveðið á um að kosning sé ekki bindandi nema kjörsókn sé 50% . Svo er ekki nú . „ Framkvæmdastjórnin skorar á forystu flokksins , þau Bjarna Benediktsson , Ólöfu Nordal og Áslaugu Örnu Sigurbjörnsdóttur , að beita sér fyrir breytingu á listanum áður en hann verður samþykkur . “ Skorað er á kjördæmisráð flokksins í kjördæminu að samþykkja ekki listann óbreyttan . Samkvæmt heimildum Vísis má næsta víst telja að kjörnefnd breyti röðun á listanum en nefndin mun funda á mánudag . Bjarni Ben efstur en Elín Hirst nær ekki sæti á listanum .